GoPro

GoPro on Ameerika Ühendriikide ettevõte GoPro Inc. (varem Woodman Labs, Inc.) kaubamärk. Firma arendab ja toodab peeneralduslikku ehk HD-kvaliteeti võimaldavaid personaalkaameraid, mida tihti kasutatakse ekstreemolukordade jäädvustamiseks. Kaamerad on kerged, vastupidavad ja mõõtmetelt väikesed, neid saab kinnitada nii inimese keha kui ka muude objektide külge. Läbi lainurkobjektiivi saab pilti jäädvustada nii üksikkaadritena fotodele kui ka HD-videole. Teatud kaugjuhtimisseadmete abil saab kaamerat reguleerida ka kaugelt.
Ajalugu.
GoPro firma asutas Nick Woodman 2002. aastal. Ta käis surfireisil Austraalias, kus lootis jäädvustada kvaliteetseid fotosid enda ja sõprade surfamisest, aga jäi pildistamisel jänni, sest harrastusfotograafidel oli keeruline vastavat erivarustust kätte saada. Pärast reisi otsustas ta, et on vaja välja töötada kaamera, mis toodaks kvaliteetset pilti ka ekstreemolukordades. Enne GoPro'd oli efektseid kaadreid võimalik saada vaid professionaalsetel surfaritel, kellel olid kallid fotograafid ja kallis varustus. Sellest inspireerituna sai bränd nimeks "GoPro" – "Hakka professionaaliks!" (inglise keeles).
Woodman kogus firma loomise algkapitali, müües helmestest ja merikarpidest vöösid. Kaks aastat hiljem (2004. aasta septembris) tuli ta välja esimese GoPro kaameraga, mis pildistas 35 mm filmile. Esimese aastaga müüs GoPro 150 000 dollari eest kaameraid. Pärast esimese digitaalse kaamera turuletoomist teenis firma aastaga juba 800 000 dollarit kasumit.
Tooted.
HERO kaamerad.
GoPro peamiseks müügiartikliks on väikesemõõtmelised ekstreemkaamerad.
Algsetest filmile pildistamise fotoaparaatidest on välja arendatud kõrgekvaliteedilised digitaalsed ekstreemkaamerad.
Lisaseadmed.
Kinnitusseadmed.
Esimeste GoPro seadmetega tuli kaasa vaid randmekinnituspael. Pärast kaamera katsetamist ralliautos otsustati aga, et GoPro'd peab saama kinnitada kõikjale, ning nüüdseks on töö selle eesmärgi nimel andnud hulganisti erinevaid kinnitusseadmeid.
GoPro kaameraid müüakse komplektidena lisavarustusega.
Täiendusseadmed.
Lisaks kinnitusseadmetele saab GoPro kaameratele lisada funktsionaalsust erinevate täiendusseadmetega. Kaamerale on võimalik lisada tagumine ekraanipaneel, lisaaku, eri värvi korpusi, erinevaid filtreid ja läätsesid, mis muudaksid kaamera objektiivi optilisi omadusi.
3D-süsteem.
GoPro kaameratega on võimalik filmida ka 3D-videot. Selleks on vaja kahte GoPro kaamerat ja vastavat lisaseadet, kuhu kinnitada kaamerad.
Tarkvara.
Et foto- ja filmihuvilistel oleks hõlpsam sellist tippvarustust kasutada, on GoPro toonud välja ka oma tarkvara: GoPro Studio ja Quik arvutile ning GoPro App, Passenger ja Quik mobiilseadmetele.
GoPro App.
GoPro App on tasuta mobiilirakendus, mis võimaldab kaamerat juhtida kaugjuhtimisega – mobiiltelefoni kaudu. Selle rakendusega saab telefoni kaudu paika seada nii pildistatava/filmitava kaadri kui ka valida pildistamiseks sobivad seaded ning vajadusel reguleerida kaamerat ka filmimise ajal. Ka pole vaja salvestatud mälukaarti ülevaatamiseks arvutisse transportida – seda kõike saab teha mobiilirakenduse kaudu.
GoPro Studio.
GoPro Studio on tasuta videomontaažitarkvara, mille abil saab salvestatud meediafailid hõlpsalt GoPro kaamerast arvutisse transportida ning seejärel failidest kuitahes keeruka video kokku monteerida. GoPro Studio toetab ka 3D-video monteerimist.
Kaamerad.
GoPro HERO 35 mm.
Esimene GoPro kaamera oli algselt mõeldud surfilaual kasutamiseks.
35 mm filmiga töötava GoPro kaamera mudel 001 avalikustati 2004. aastal ASR Tradeshow' messil. Kaamera kaalus 200 g ja selle mõõtmed olid 64 mm × 76 mm (2,5" × 3"). Kaameraga oli kaasas ka läbipaistvast plastist põrutus- ja veekindel korpus (filmida saab vees kuni 5 m sügavusel) ja randmekinnitus. Kaamera ei olnud alaliselt fikseeritud ning kinnitusnurka sai käigu pealt timmida. Kaamera kasutas Kodaki 35 mm ISO 400/24 filmi.
Digital HERO 3.
Teise põlvkonna GoPro kaamera (avaldatud 2007. aastal) oli esimese põlvkonnaga võrreldes suur edasiminek – 35 mm film asendati digitaalse pildisensoriga. Kaameral oli 3-megapiksline sensor, mis oli võimeline jäädvustama kuni 513 × 384 -pikslist videot ja 2048 × 1536 -pikslist JPEG-pilti. Kaameral oli ava f/2.8, kasutada sai SD-mälukaarti, väljundina toetas see analoogvideot (RCA). Sisemälu oli GoPro Digital HERO 3-l 32 MB, kuid lisada sai kuni 2 GB mälukaardi. Kaamera mõõtmed olid 66 mm × 33 mm × 43 mm (2,6" × 1,3" × 1,7") ning mass 128 g. Töötamiseks vajas Digital HERO 3 kahte AAA-patareid. Veekindlust oli suurendatud sedavõrd, et filmida sai vees kuni 30 m sügavusel; lisaks kaamerale tuli kaasa ka randmekinnitus.
Digital HERO 5.
Digital HERO5-l (avaldatud 2008) oli oma eelkäijast erinevalt 5-megapiksline pildisensor, mis lubas teha kuni 2592 × 1944 -piksliseid fotosid, video maksimaalne pikslimõõt ei muutunud. Uue põlvkonna kaamerale oli lisatud ka helisalvestusvõimalus. Digital HERO 5 mõõtmed olid 59 mm × 33 mm × 46 mm (2,3" × 1,3" × 1,8") ja mass 139 g.
HD HERO 960.
HD HERO 960 oli esimene GoPro kaamera, mis toetas HD-videot. Kuigi kasutuses oli endiselt 5-megapiksline pildisensor, oli kaameraga võimalik videot jäädvustada nii 720p (1280 × 720 pikslit) kui ka 960p (1280 × 960 pikslit) resolutsioonis. HD HERO 960 sisaldas laetavat 1100 mAh liitiumioonakut. Lisaks toetas kaamera HDMI- ja USB 2.0 väljundit (viimast kasutati ka aku laadimiseks). HD HERO 960 mõõtmed olid 61 mm × 30 mm × 41 mm (2,4" × 1,2" × 1,6") ja mass 94 g.
HD HERO.
HD HERO (avaldatud 2010) oli esimene GoPro kaamera, mis suutis jäädvustada videot FullHD kvaliteedis (1920 × 1080 pikslit). Erinevalt eelmistest versioonidest ühildus HD HERO mitmete erinevate kinnitusvahenditega. Kaamerat oli võimalik osta ilma lisakinnitusteta (HD HERO Nakedi versioon) kui ka erinevatele spordialadele sobiva lisavarustusega komplektis: HD Helmet HERO, HD Motorsports HERO, HD Surf HERO.
HD HERO kasutas 5-megapikslilist sensorit, mis lubas jäädvustada maksimaalselt 1080p videot ja 2592 × 1944-pikslist fotot. Samuti oli lisandunud võimalus jäädvustada kõrglahutusega videot, mida sai taasesitada aegluubis (720p 60fps). Kaamera veekindlus sügavus suurenes 60 meetrini. HD HERO mõõtmed olid 61 mm × 30 mm × 43 mm (2,4" × 1,2" × 1,7") ja mass 94 g. Muud tehnilised näitajad ühtisid HD HERO 960 omadega.
HD HERO2.
GoPro HD HERO2-l (avalikustatud 2011) oli eelkäijatega võrreldes üle kahe korra rohkem pikslid – 11 megapikslit. Seetõttu suutis HERO2 jäädvustada parema kvaliteediga fotosid ning maksimaalselt salvestada kaadrisagedusega 120fps, mis lubas kaamera poolt väljastatavat videot kuni 5 korda aeglasemalt taasesitada. Samuti paranes suurema pikslite arvu tõttu hämaras ja pimedas sooritatud ülesvõtete kvaliteet. Erinevalt kõigist eelmistest mudelitest oli HERO2-l võimalik kasutada ka Wi-Fi ühenduvust. Kaamerat müüdi kolme komplektina, millega tulid kaasa erinevad kinnitusvahendid: Outdoor Edition, Motorsports Edition ja Surf Edition.
HERO3.
2012. aasta lõpus tuli GoPro välja HERO3 seeria kaameratega. Kaameraid müüdi kolmes variandis: must (Black Edition), hõbedane (Silver Edition) ja valge (White Edition)
Kõik kolm versiooni olid eelmistest 30% väiksemad ja 25% kergemad ning kõigil oli sisseehitatud WiFi funktsionaalsus. Kuna uued kaamerad olid väiksemate mõõtmetega, siis mitmed varasemate GoPro kaameratega ühilduvad lisaseadmed ja kinnitusvahendid ei sobinud HERO3 seeria kaameratele. Seetõttu tootis GoPro spetsiaalselt uute kaamerate jaoks uued lisaseadmed. Uued lisaseadmed ei ole enamasti vanemate generatsioonidega tagasiühilduvad, kuid suurosa lisaseadmetest, mis mõõtmete muutustest hoolimata ikka ka HERO3 seeriale sobisid, ühilduvad kõigi HERO seeria kaameratega.
HERO3 mustal versioonil on 12 megapiksline kaamera, mis võimaldab jäädvustada 4K videot kaadrisagedusega 15fps ja 2,7K videot kaadrisagedusega 30fps. Samuti on mustal versioonil tarkvaraliselt piiratud madalatel resolutsioonidel madala kaadrisageduse kasutamine, sest GoPro eeldab et nii kõrgetasemelist kaamerat ei kasutata selliste kaadrisageduste ja resolutsioonidega. Küll aga on HERO3 mustal versioonil kõrgkvaliteediliste videote ja kõrgkaadrisageduste kasutamise tõttu lühem aku vastupidavuse aeg. HERO3 hõbedane versioon kasutab sama 11-megapikslilist, mida kasutas ka HERO2, valge versioon kasutab sama 5-megapikslilist pildisensorit, mis oli ka GoPro HD HERO-s.
2013. aastal pälvis HERO3 kaamera tehnoloogia- ja inseneeriavaldkonna Emmy (Technology &amp; Engineering Emmy Award) panuse eest televisioonis.
HERO3+.
2013. aasta Oktoobris avalikustati HERO3+. Kaamera asendas eelmise HERO3 generatsiooni ning oli saadaval mustas (Black Edition) ja hõbedases (Silver Edition) versioonis. Madala taseme seadme rolli jäi täitma HERO3 valge versioon.
HERO3+ kaamerate kestade mõõtmed olid HERO3 kestade mõõtmetest 20% kergemad ja 15% väiksemad. Uutel kaameratel on paranenud hämaras toimimise võime, suurem pildi teravus ja parem heli salvestamise võime koos parandatud tuule heli vähendusega.
HERO3+ kaamerate aku vastupidavus aeg on 30% suurem kui HERO3 kaameratel, kuid musta versiooni aku vastupidavus on oluliselt lühem hõbedase versiooni aku vastupidavusest.
Must versioon toetab 12-megapikslilise sensoriga 4K videot 15fps kaadrisagedusel ja 2,7K videot 30fps kaadrisagedusel. Hõbedane versioon lubab oma 10-megapikslilise sensoriga jäädvustada maksimaalselt 1080p videot 60fps kaadrisagedusel
HERO4.
2014. aasta septembris tutvustas GoPro HERO4 kaamerate seeriat. Turule toodi nii must versioon (Black Edition) kui ka hõbedane versioon (Silver Edition). Lisaks oodatud kõrgtaseme ja keskklassi seadmele avalikustati ka madalama klassi kaamera GoPro HERO, mis baseerub originaalsel HD HERO mudelil.
Mustal versioonil on endiselt 12-megapiksliline sensor, kuid uus protsessor on eelmisest 2 korda kiirem ning seetõttu on HERO4 võimeline jäädvustama korraliku kaadrisagedusega 4K videot. Hõbedane versioon baseerub HERO3+ mustal versioonil ning esimese GoPro kaamerana on HERO4 hõbedasel versioonil puutetundlik ekraan. Mõlemal kaameral on nii WiFi kui ka Bluetooth. Mõlemal kaameral on ka eelmisest versioonist veelgi parem hämaras jäädvustamise võimekus ning suurema dünaamilise raadiusega mikrofon.